জগৎখ্যাত গায়িকা হবার বাসনা নিয়ে গরিব ঘরের যে মেয়েটি শহরে পা রেখেছিলো ক্লোজআপ ওয়ানের আহ্বানে সেই সালমার স্থান হলো রাজনৈতিকভাবে প্রতিষ্ঠিত একটি পরিবারে। শিল্পী সালমা হারিয়ে গেলেন সংসার আর রক্ষণশীলতার বেড়াজালে। এই পাঁচ বছরে তিনি গানের জন্য না যতো আলোচনায় এসেছেন তারচেয়ে বেশি এসেছেন সংসার, স্বামী আর সন্তান জন্ম দিয়ে। অনেক শ্রোতাই ক্ষোভ পুষে রেখেছিলেন মনে। আহমেদ ইমতিয়াজ বুলবুলের মতো গুণী মানুষের স্নেহধন্য এই সম্ভাবনাময়ী গায়িকার হঠাৎ নীরবতায় আহত হয়েছিলেন অনেক সংগীতবোদ্ধাই। তবু সুখে থাকুক সালমা। ছোট্ট জীবনে একটু সুখের জন্যই তো যতো আকুতি-মিনতি। ধারণা করে অনেকেই বলছিলেন, সালমাকে গান করতে দিতে চান না তার স্বামী। তাই সংসারেই মনোনিবেশ করেছেন তিনি।